DA Den Europæiske Unions Tidende CE 78/220

(2004/C 78 E/0225)

SKRIFTLIG FORESPØRGSEL E-3074/03

af Proinsias De Rossa (PSE) til Kommissionen

(20. oktober 2003)

Om: Avermectin

Det skadedyrsbekæmpende middel Avermectin (også kendt under betegnelsen Abamectin og Ivermectin) klassificeres af USA's miljøbeskyttelsesagentur (EPA) som et pesticid i toksicitetsklasse IV, dvs. praktisk taget ikke-giftigt. I meget høje doser kan det imidlertid påvirke pattedyr og forårsage symptomer på depression i nervesystemet som f.eks. manglende koordination, skælven, letargi, ængstelse og udvidelse af pupillerne.

Hvordan reguleres dette pesticid af EU?

Er Kommissionen tilfreds med medlemsstaternes overholdelse af den gældende EU-lovgivning vedrørende dette pesticid, og i benægtende fald, hvilke foranstaltninger agter den at træffe?

Hvad er Kommissionens reaktion på påstande om, at rester af dette insektmiddel i dyrs afføring hæmmer komposteringsprocessen?

Med hensyn til Kommissionens meddelelse i 2002 om jordbundsbeskyttelse (1) hvilken formel reaktion har den modtaget fra den irske regering på Kommissionens forslag om lovgivning vedrørende kompost og andet bioaffald, der er planlagt for 2004?

Svar afgivet på Kommissionens vegne af David Byrne

(14. november 2003)

Bestemmelser vedrørende anvendelse af aktive stoffer fra gruppen af avermectiner (herunder bl.a. abamectin og ivermectin) findes i lovgivningen om plantebeskyttelsesmidler, om biocider og om veterinærlægemidler. Lovgivningen indeholder også bestemmelser om fastsættelse af maksimalgrænseværdier for restkoncentrationer i produkter af vegetabilsk og animalsk oprindelse.

Rådets direktiv 91/414/EØF af 15. juli 1991 om markedsføring af plantebeskyttelsesmidler (2) fastslår, at stoffer kun må anvendes til plantebeskyttelse, hvis det er påvist, at anvendelsen ikke har uacceptable virkninger på menneskers sundhed eller på miljøet. For enkelte stoffer, der allerede var på markedet i juli 1993, gav direktivet mulighed for at lade nationale bestemmelser gælde, indtil der forelå resultater af Fællesskabets vurderinger, og Kommissionen havde truffet afgørelse herom. Abamectin er på den tredje liste over prioriterede stoffer, som Kommissionen etablerede i henhold til direktivet. I henhold til Kommissionens forordning (EF) nr. 451/2000 af 28. februar 2000 om de nærmere bestemmelser for iværksættelsen af anden og tredje fase af det arbejdsprogram, der er omhandlet i artikel 8, stk. 2, i Rådets direktiv 91/414/EØF (3), gav industrien udtryk for, at den var interesseret i at bakke op om stoffet under vurderingsprocessen. Et komplet dossier skal være indleveret til Kommissionen senest den 25. november 2003. På grundlag af en vurdering af dette dossier vil Kommissionen tage stilling til, om det er acceptabelt at anvende abamectin i plantebeskyttelsesmidler.

Maksimalgrænseværdier for abamectinrester i levnedsmidler som følge af stoffets anvendelse i plantebeskyttelsesmidler er fastsat i Kommissionens direktiv 2002/79/EF af 2. oktober 2002 om ændring af bilagene til Rådets direktiv 76/895/EØF, 86/362/EØF, 86/363/EØF og 90/642/EØF om fastsættelse af maksimalgrænseværdier for indholdet af visse pesticidrester i og på korn, levnedsmidler af animalsk oprindelse og visse produkter af vegetabilsk oprindelse, herunder frugt og grøntsager (4).

Anvendelsen af abamectin i biocidholdige produkter er omfattet af Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter (5). Direktivet fastslår, at aktive stoffer kun må anvendes i biocidholdige produkter, når det er påvist, at anvendelsen ikke har nogen uacceptable virkninger på menneskers sundhed eller på miljøet. For enkelte stoffer, der allerede var på markedet i maj 2000, giver direktivet mulighed for at lade nationale bestemmelser gælde, indtil der foreligger resultater af Fællesskabets vurderinger, og Kommissionen har truffet afgørelse herom. Abamectin er blevet anmeldt af industrien i overensstemmelse med Kommissionens forordning (EF) nr. 1896/2000 af 7. september 2000 om den første fase i det program, der er omhandlet i artikel 16, stk. 2, i Europa-Parlamentets og Rådets direktiv 98/8/EF om biocidholdige produkter (6) til anvendelse i to produkttyper: insektbekæmpelsesmidler og sneglebekæmpelsesmidler. I overensstemmelse med en forordning, som snart vil blive vedtaget af Kommissionen, skal et komplet dossier til brug ved insektbekæmpelsesmidler indsendes senest den 30. april 2006. På grundlag af en vurdering af dette dossier vil Kommissionen tage stilling til, om det er acceptabelt at anvende af abamectin i biocidholdige produkter.

Maksimalgrænseværdier for abamectinrester i væv fra kvæg og får som følge af dets anvendelse i veterinærmedicin er henholdsvis fastlagt i Kommissionens forordning (EF) Nr. 3425/93 af 14. december 1993 om ændring af bilag I og II til Rådets forordning (EØF) nr. 2377/90 om en fælles fremgangsmåde for fastsættelse af maksimalgrænseværdier for restkoncentrationer af veterinærmedicinske præparater i animalske levnedsmidler (7) og i Kommissionens forordning (EF) nr. 868/2002 af 24. maj 2002 om ændring af bilag I og II til Rådets forordning (EØF) nr. 2377/90 (8).

Kommissionen har ikke modtaget rapporter, der angiver, at den eksisterende fællesskabslovgivning om dette pesticid ikke overholdes af medlemsstaterne.

Kommissionen har ikke modtaget rapporter om, at rester af dette pesticid i dyrs afføring hæmmer komposteringsprocessen. En sådan virkning af rester som følge af anvendelsen af pesticider i plantebeskyttelse ville blive evalueret som del af den vurdering, der forventes foretaget i henhold til direktiv 91/414/EØF.

I forbindelse med meddelelsen »Mod en tematisk strategi for jordbundsbeskyttelse« har Kommissionen bebudet en række initiativer, herunder udviklingen af et forslag til forvaltning af biologisk affald. En sådan meddelelse krævede ikke nogen bestemt reaktion fra medlemsstaterne. Rådet har vedtaget konklusioner om integreret jordbundsbeskyttelse den 25. juni 2002. I disse fremhævede Rådet, at igangværende miljø-lovgivningsinitiativer om bl.a. kompost ville bidrage væsentligt til jordbundsbeskyttelse og anmodede Kommissionen om at fremsætte passende forslag så snart som muligt.

(1) KOM(2002) 179 endelig udg.

(2) EFT L 230 af 19.8.1991.

(3) EFT L 55 af 29.2.2000.

(4) EFT L 291 af 28.10.2002.

(5) EFT L 123 af 24.4.1998.

(6) EFT L 228 af 8.9.2000.

(7) EFT L 312 af 15.12.1993.

(8) EFT L 137 af 25.5.2002.